## Un estudi de l’Hospital Doctor Peset demostra els múltiples beneficis de l’activitat física en persones majors amb dolor crònic

*** El Servici de Medicina Física i Rehabilitació posa en marxa escoles d’envelliment saludable en dos centres de salut
* El programa ha aconseguit una disminució del dolor crònic, una millora la funcionalitat i un augment de la qualitat de vida

​​​​​​​**

El Servici de Medicina Física i Rehabilitació de l’Hospital Universitari Doctor Peset ha demostrat que l’activitat física en persones majors amb dolor crònic d’origen musculoesquelètic té múltiples beneficis, entre els quals s’inclouen la millora de la funcionalitat i de la salut física i mental, així com la disminució del dolor.

Estes són les principals conclusions d’un estudi que s’ha dut a terme durant dos anys després de la posada en marxa d’escoles d’envelliment saludable en els centres de salut de Russafa i Sant Marcel·lí i en el qual han participat 348 persones majors de 75 anys amb dolor crònic en esquena (lumbàlgia), genoll (gonàlgia) o muscle (omàlgia).

Totes van rebre una xarrada formativa per part del personal d’Infermeria dels seus centres de salut i, durant un mes, van assistir dos vegades per setmana a classes d’exercici físic guiat per fisioterapeutes, que després havien de continuar realitzant en els seus domicilis.

A més, en tres moments diferents -a l’inici, un mes després d’acabar i al cap de tres mesos-, van respondre a qüestionaris per a determinar els canvis associats a esta intervenció formativa i terapèutica sobre la funcionalitat, qualitat de vida i dolor.

“L’envelliment poblacional és una realitat i sabem que entre el 10 % i el 30 % de les persones adultes que viuen a Europa patix un dolor crònic que afecta en gran manera la seua qualitat de vida i la seua capacitat funcional, és a dir, poder continuar fent el que els agrada i volen fer independentment de la seua edat”, ha explicat la doctora Mónica Jordá, cap del Servici de Medicina Física i Rehabilitació de l’Hospital Universitari Doctor Peset.

Davant esta situació i basant-se en l’evidència científica que l’exercici físic millora la funció cognitiva, el control del pes i la salut òssia, reduïx el risc de mortalitat cardiovascular i el risc de caigudes, els professionals de l’Hospital Universitari Doctor Peset van planificar esta intervenció sobre la població de més edat del departament de salut que ha resultat beneficiosa.

**Resultats**

Els resultats de seguiment al cap de tres mesos d’iniciar el programa han demostrat en les persones participants un augment significatiu de la capacitat funcional (9,82 davant de 8,19 inicial) i una disminució de quasi dos punts del dolor (4,63 davant de 6,17).

Respecte a la qualitat de vida, la salut física de les persones que van assistir a les escoles d’envelliment saludable ha augmentat en més de cinc punts (41,23 davant dels 35,76 punts inicials). A més, també hi ha hagut una millora en la salut mental (de 49,54 a 51,27 punts).

Així mateix, el 96 % dels participants estan satisfets amb el programa i pensen que les classes els han resultat útils, el 78,5 % corrobora que el programa l’ha ajudat a disminuir el seu dolor articular, i el 86 % afirma que gràcies a estes escoles se sent capaç de fer activitats de la vida quotidiana que abans li resultava difícil executar.

“A mesura que l’envelliment poblacional augmenta, també és esperable un increment del dolor crònic, la fragilitat i la dependència. Com a metges rehabilitadors tenim en les nostres mans tres armes per a combatre estes conseqüències: la nutrició, l’exercici físic i els hàbits saludables. Amb el nostre estudi hem comprovat que les escoles d’envelliment saludable són una ferramenta vàlida en el nostre àmbit”, ha afirmat la doctora Jordá.

Fecha: 04/09/2025